Chufuova loď

Chufuova loď je staroegyptské plavidlo objavené v roku 1954 tímom archeológov pod vedením Kamala el-Mallacha. Táto loď bola zahrabaná v piesku neďaleko Veľkej pyramídy v Gíze a predpokladá sa, že bola postavená za vlády faraóna Chufua (25892566 pred Kristom). Je to jedno z najstarších a najzachovalejších plavidiel zo staroveku, ktoré je neuveriteľným príkladom staroegyptského inžinierstva a remeselnej zručnosti.

 Objavenie a rekonštrukcia 
V roku 1954 začal egyptský archeológ Kamal el Mallach kopať pod kamennou stenou na južnej strane Veľkej pyramídy. Pod vrstvou zeme zmiešanej s drevenými štiepkami, dreveným uhlím a vápencom odhalil Mallach 40 vápencových blokov položených jeden vedľa druhého. Kamene zakrývali pravouhlú do skaly vytesanú jamu. Keď Mallach urobil do jedného z blokov dieru, uvidel dobre zachované drevené dosky a veslá, pokryté zvyškami rohoží a povrazov stále voňajúce cédrom.

Trvalo ďalších 20 mesiacov, kým sa z jamy podarilo vyzdvihnúť 1 224 samostatných častí lode. Nasledujúcich 14 rokov prebiehali rekonštrukčné práce pod vedením Hag Ahmed Youssef Moustafu.

 Konštrukcia 
Loď pozostáva z 1 224 kusov cédrového dreva narezaného na dosky a zostaveného do jedného plavidla skonštruovaného pomocou čapových spojov. Zvyšné kusy lode boli zviazané spletenou trávou Halfah. Pri konštrukcii neboli použité žiadne klince. Chufuova loď meria 43,4 metra na dĺžku a 5,9 metra na šírku, čo z nej robí jedno z najväčších plavidiel staroveku. Loď má dva prístrešky. Väčší z nich s dĺžkou asi 9 m sa nachádza uprostred lode, menší bol na prove, pravdepodobne určený pre kapitána. Loď má desať vesiel, ktoré sú len provizórne pripevnené a vzadu sú dve veľké kormidlá.

 Využitie 
Chufuova loď je napodobeninou slnečnej lode, ktorú podľa egyptských legiend používal boh slnka Ra na každodenné brázdenie oblohy. Preto ju zakopali vedľa Veľkej pyramídy v Gíze, aby sa k nej mohol Chufuov duch ľahko dostať a pripojiť sa k Raovi na jeho každodennej ceste. Po zložení lode sa ukázalo, že nemala miesto ani pre plachty, ani pre veslá. To naznačuje, že nebola určená na reálnu plavbu. Napriek tomu sa zdá, že na plochej spodnej strane plavidla je dobové poškodenie, ktoré mohlo vzniknúť pôsobením vody. Z toho vyplýva, že loď mohla byť použitá buď samotným Chufuom na púť k posvätným miestam pozdĺž rieky Níl alebo na prenesenie Chufuovho tela na miesto jeho posledného odpočinku vo Veľkej pyramíde v Gíze. Pohyb lode mohol byť zaezpečený tak, že služobníci ju ťahali lanami z brehu.

 Expozícia 
V roku 1982 bola Chufuova loď vystavená verejnosti v špeciálne postavenom múzeu v pyramídovom komplexe v Gíze. Múzeum bolo malým moderným zariadením ležiacim hneď vedľa Veľkej pyramídy. Prvé poschodie múzea previedlo návštevníka vizuálmi, fotografiami a písomnosťami o procese vykopávok a obnovy lode. Priekopa, kde sa našla hlavná loď, bola začlenená do dizajnu prízemia múzea. Aby návštevník videl obnovenú loď, vystúpil po schodoch vedúcich do druhého poschodia.

V auguste 2021 bola loď premiestnená do Veľkého egyptského múzea.

 Druhá Chufuova loď 
V roku 2021 egyptsko-japonský archeologický tím oznámil, že dokončil exhumáciu všetkých častí z druhej lode faraóna Chufua z jamy objavenej vedľa jeho pyramídy. Tento projekt sa začal v roku 2006. Vyzdvihnutých bolo približne 1.700 drevených častí. Podobne ako prvá slnečná loď, aj táto je vystavovaná vo Veľkom egyptskom múzeu s tým, že od roku 2025 prechádza rekonštrukciou priamo v múzeu. Projekt je financovaný z grantu Japonskej agentúry pre medzinárodnú spoluprácu (JICA). Dĺžka projektu je odhadovaná na 4 roky.

Galéria 

 Referencie 

 Iné projekty 

Kategória:Lode
Kategória:Archeologické nálezy